Ego R. dictus abbas de Longovado et T. archipresbiter de Duismo presentibus et futuris notum volumus fieri et ratum haberi querelam que inter grangiam que dicitur Quinciaci Semons et dominum Petrum de Goe vertebatur de quibusdam terris scilicet de terra Feschiei et terra episcopi hoc modo finem accepisse. Compromiserunt enim dominus abbas Quinciaci et dominus Petrus de Goe in nos et in dominum Fulconem de Bono Pere et dominum Audonem de Duismo promittentes firmiter tenere quicquid de querelis [pre]dictis tam per nos quam per certimanentes inquirere poterimus. Electi fuerunt tandem a nobis sex homines iam provecte etatis et boni testimonii qui una vace et concorditer protestati sunt in veritate et fide sua grangiam de Semons investitam fuisse proprietatis iure de terra Feschei antequam dominus Petrus duceret uxorem suam. De terra episcopi quam dominus Petrus tam ipse quam homines sui excolunt fratribus Quinciaci sicut predicta terra metata est. Protestati sunt debere tercias consuetudinarias. Audita igitur et cognita veritate sicut certimanentes protestati fuerant investivimus dominum abbatem Quinciaci de terra Feschei salvo tantum iure domini Petri de Goe. Tercias vero terre domini episcopi precepimus reddi consuetudinarias. Promisit etenim dominus Petrus de Goe pacem tenere domui Quinciaci de omnibus querelis predictis quamdiu predicta domus ad iusticiam stare voluerit sin alias eidem sententie excommunicationis inqua ex precepto domini pape tenebatur prius subiacebit donec ablata restituat et de tanta presumptione satisfaciat. Huius compromissionis et dicti testes sunt : Guido presbiter de Duismo, Udebertus presbiter de Masnilo, Carbonellus presbiter de Balanoo, Guillermus Boguerrals, Umbertus de Duismo. Ut autem hoc ratum haberetur ego R. dictus abbas de Longovado et ego T. archipresbiter de Duismo utriusque partis assensu presentem paginam sigillis nostris roboravimus.